Ghana eguadzifo nkabɔmukuw a wotwa no tsia frɛ hɔn GUTA no ahyɛ nda esia atuatse ase. Iyi ama eguadzifo yi atotow hɔn fiadze (store) mu a ɔkyerɛ dɛ guadzi ronnkɔ do. Siantsir yi nam do ma Asɔɛ a wɔhwɛ guadzi na ndwuma ahorow nsɛnsɛm do dze adzeserɛdze ato eguadzifo no enyim dɛ, wɔnhwɛ mbuebue hɔn efiadze no.
Eguadzifo no hɔn nsɛm a wogyina do retsew dɛm etua yi nye dɛ, Ghana sika no no bo a ɔsom no akɔ famu na iyi aka hɔn dwuma a wodzi dɛ eguadzifo. Afei so, tow a wotua dɛ eguadzifo no akɔ sor ama hɔn dodow a ɔbor hɔn ahoɔdzen do. Eguadzifo yi retsew etua yi rekyerɛ dɛ Ghana aban no nhwɛ na ɔnyɛ biribi mfa dɛm tsebea a ɔama ndzɛmba ayɛ dzen wɔ ɔman no mu a ama ndwuma rugu no ho.
Ɔsoafo a ɔhwɛ guadzi na dwuma nsɛnsɛm do no n’abedziekyir Owura Micheal Okyere Baafi aka dɛ, ɔwɔ mu dɛ dza eguadzifo yi reka no wɔ mu dze naaso dɛ wɔbɔtotow hɔn fiadze mu no dze, ɔbɛserɛ dɛ nkyɛ eguadzifo no bokɔ okobuebue hɔn fiadze na wɔakɔ do edzi hɔn dwuma. Owura Micheal Okyere Baafi kɔr do kyerɛ dɛ, wɔbɔkɔdo nye eguadzfoi no enya nkitsahodzi ama woeetum ebuebuei hɔn fiadzi no ber a aban so gudo mpɛmpɛmdo yi reyɛ dza a obotum biara ayɛ dze asesa tsebea yi ma hɔn guadzi no akɔ do.
Owura Micheal Okyere Baafi ka wɔ ne nsɛm mu dɛ, nnyɛ hɔn gyinabew dɛ wobegyina aban n’ekyir anaa wɔbɛtaa aban n’ekyir na mbom wɔbɔkɔdo ara aserɛ nye eguadzifo yi enya nkitsaho kɛpem ber a wobegyina beebi a ɔbɔboa ma obiara enya no ho ntseasee ma yie atɔ yie. Ne tsiawa mu no, dza ɔreserɛ nye dɛ GUTA bɛtse hɔn ase na wɔaasan akɔtoa hɔn dwumadzi do.
Owura yi dze ne nsɛm reba ewiei no, ɔkyerɛ dɛ “council of state” kuwmba edzikan nye GUTA fo edzi ehyia mbrɛ ma ɔbɛyɛ a yie bɔtɔ yie
